Sammir

**Jorge Sammir Cruz Campos** (Itabuna, Brazil, 23. travnja 1987.), brazilsko-hrvatski je nogometaš. Trenutačno igra za španjolski Getafe na mjestu veznoga igrača.

## Klupska karijera
### Početci
Sammir je vezni igrač ili napadač. Počeo je igrati s deset godina u Atlético Mineiru, te je potom prešao u Atlético Paranaense. Tri mjeseca prije zagrebačkoga Dinama potpisao je ugovor s uglednim São Caetanom, međutim klub mu nije isplatio obećani novac i Sammir je došao u Maksimir.

### Dinamo Zagreb
U zagrebački Dinamo došao je kao veliki talent početkom studenoga 2006. godine, a pravo na nastup čekao je do početka proljeća. Petogodišnji je ugovor potpisao nakon uručenja otkaza treneru Josipu Kuži. Trener Branko Ivanković koristio ga je na poziciji desnog veznog.

Sammir je stotu ligašku utakmicu za Dinamo odigrao u Koprivnici 22. kolovoza 2010. godine. U utakmici kvalifikikacija za Ligu prvaka protiv švedskog prvaka Malmöa, u kojoj je Dinamo pobijedio s 4:1, Sammir je postigao dva pogotka. Ta utakmica bila je njegova jubilarna 50. za Dinamo u europskim natjecanjima (uz 13 pogodaka, čime je 3. klupski strijelac u povijesti u euro kupovima). Sammir je ujedno i igrač s najviše nastupa za Dinamo u europskim kupovima u klupskoj povijesti. Dne 24. ožujka 2012. godine, na gostovanju u Varaždinu, Sammir je odigrao jubilarnu, 300. utakmicu za Dinamo i to s kapetanskom trakom oko ruke, ušavši time među dvadesetak igrača s najviše nastupa za Dinamo u stogodišnjoj povijesti kluba. Nakon sezone 2011./12. i 5 i pol sezona provedenih u Maksimiru, Sammir je s 12 osvojenih trofeja postao drugi najtrofejniji nogometaš u povijesti GNK Dinamo, iza najtrofejnijeg Mihaela Mikića (13 trofeja).

### Getafe

U siječnju 2014. Sammir prelazi iz zagrebačkog Dinama u španjolski Getafe kao slobodni igrač.

## Reprezentativna karijera
Bio je standardni reprezentativac brazilskih mladih selekcija (do 17, do 18 i do 19 reprezentacije), i to s desetkom na leđima, no odlaskom iz rodne zemlje više nije dobio poziv. Međutim, igrama tijekom gotovo pet godina u zagrebačkom Dinamu došao je na prag poziva u hrvatsku nogometnu reprezentaciju, što je dugo javno isticao kao želju. Početkom 2012. godine, Međunarodna nogometna organizacija (FIFA), izdala je Sammiru dozvolu za nastup u hrvatskoj nogometnoj reprezentaciji. Dana 27. rujna 2012. godine dobio je poziv izbornika Vatrenih Igora Štimca i našao se na širem popisu kandidata Hrvatske reprezentacije za susrete protiv Makedonije i Walesa u okviru kvalifikacija za Svjetsko prvenstvo u Brazilu 2014. godine. Za hrvatsku reprezentaciju debitirao je protiv makedonske reprezentacije, 12. listopada 2012. godine, u kvalifikacijskom susretu za Svjetsko prvenstvo u Brazilu 2014. godine.

### Osobni život
Sammir je kontroverzan po brojnim tulumarenjima prije utakmica, čestim opijanjem, dolaskom na trening pod utjecajem alkohola. 18. svibnja 2011. priveden je zbog vožnje u alkoholiziranom stanju te je morao platiti kaznu od 11.000 kuna.

## Priznanja
### Individualna priznanja
* 2010.: Najbolji igrač Prve HNL, u izboru kapetana klubova Prve HNL.
* 2012.: Najbolji igrač Prve HNL, u izboru kapetana klubova Prve HNL.

### Klupska priznanja
Zadnje ažurirano 11. srpnja 2013.

**[[Dinamo Zagreb]]**
*Prvak Hrvatske **(7):** 2007., 2008., 2009., 2010., 2011., 2012., 2013.
*Hrvatski nogometni kup **(5):** 2007., 2008., 2009., 2011., 2012.
*Hrvatski nogometni superkup **(2):** 2010., 2013.

## Reference

## Vanjske veze
* Sammir na furacao.com 
* Sammir na gnkdinamo.hr 
* Sammir na Sportnet|HR 
* Sammir na hnl-statistika.com